A Bizottság 500/2001/EK rendelete
(2001. március 14.)
a közösségi halászhajók harmadik országok vizein és a nyílt tengereken való fogásainak megfigyeléséről szóló 2847/93/EGK tanácsi rendelet részletes alkalmazási szabályainak megállapításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 2846/98/EK rendelettel [1] módosított, a közös halászati politika ellenőrző rendszerének létrehozataláról szóló, 1993. október 12-i 2847/93/EGK tanácsi rendeletre [2] és különösen annak 18. cikke (4) bekezdésére,
mivel:
(1) A 2847/93/EGK rendelet 18. cikkének (1) bekezdése alapján a tagállamok számítógépes adatátvitel útján tájékoztatják a Bizottságot a harmadik országok felségterületéhez vagy joghatósága alá tartozó vizeken és a nyílt tengereken halászó, a lobogójuk alatt hajózó hajókkal kifogott halállományról, valamint az említett rendelet 17. cikke (2) bekezdésével összhangban kapott adatokról.
(2) Meg kell határozni a benyújtandó adatok részleteit, a benyújtásra vonatkozó időközöket, valamint a kérdéses jelentések benyújtásához használandó formátumot.
(3) Az e rendeletben előírt intézkedések összhangban vannak a Halászati és Akvakultúra-ágazati Irányítóbizottság véleményével,
ELFOGADTA EZT A RENDELETET:
1. cikk
(1) Minden tagállam minden negyedév első hónapjának vége előtt számítógépes adatátvitel útján jelentést tesz a Bizottságnak a harmadik országok felségterületéhez vagy joghatósága alá tartozó vizeken és a nyílt tengereken halászó, a lobogója alatt hajózó halászhajók által kifogott azon halállományról, amelyre vonatkozóan nem állapítottak meg TAC-okat vagy kvótákat, és amelyet:
- közvetlenül a területén rakodtak ki az előző negyedév során,
- közvetlenül harmadik országokban rakodtak ki az előző negyedév során,
- átrakodtak harmadik ország hajóira az előző negyedév során.
(2) Minden tagállam minden negyedév első hónapjának vége előtt számítógépes adatátvitel útján jelentést tesz a Bizottságnak az előző negyedév során a harmadik országok felségterületéhez vagy joghatósága alá tartozó vizeken vagy a nyílt tengeren, egy másik tagállam lobogója alatt hajózó halászhajók által kifogott és a területén kirakodott mennyiségekről.
(3) Amennyiben valamely tagállam benyújtja az (1) és (2) bekezdésben említett fogási jelentéseket, azt a mellékletben bemutatott formátumban kell megtenni.
2. cikk
Ez a rendelet az Európai Közösségek Hivatalos Lapjában való kihirdetését követő hetedik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2001. március 14-én.